Alex Ahrendtsen (DF), 2023-10-27:
Tak, formand.
Tak til forsvarsministeren for en glimrende redegørelse.
Først har jeg nogle indledende kommentarer.
Vores fred og stabilitet er i fare.
Rusland bekriger Ukraine.
Despotiske islamiske kræfter gør fælles front mod Israel.
Kampduelige unge udenlandske mænd marcherer i vore gader i hele Europa for at vise støtte til Hamas.
Samtidig kigger USA mod Asien, fordi Kina udfordrer den globale magtbalance.
Det globale sikkerhedspolitiske landskab er derfor i voldsom forandring, og det er vores ansvar som folkevalgte at reagere på dette skift.
For vi skal selvfølgelig opfylde vores forpligtelser som alliancepartner i NATO.
Vi skal opfylde vores styrkemål og være ligeværdige partnere.
Vi skal kunne værne om vores suverænitet i hele vores kongerige, herunder i Nordatlanten og Arktis, på Grønland og Færøerne, og derfor skal vi også have værnepligt for grønlændere og færinger; selvfølgelig skal vi det, så de også bidrager.
Og så skal vi huske på, at når vi endelig skal i gang med at udmønte det historiske forsvarsforlig, skal vi opbygge vores forsvar, så det bedst muligt kan beskytte hele Danmark og vores kongerige.
Med Finlands indtræden i NATO og Sveriges kommende får vi nu i forsvarssammenhæng mulighed for at skabe et samlet Norden.
Det åbner muligheder for et endnu tættere samarbejde.
Det gælder ikke mindst på de områder, som ligger i vores baghave.
Det er Arktis, det er Nordatlanten, og det er Østersøen.
Redegørelsen er selvfølgelig i sagens natur bagudskuende.
Det skal være vores, det skal være politikernes, og derfor vil jeg også dvæle lidt ved fremtiden.
Vi har nemlig en enestående historisk chance for at forene Norden militært, og jeg tror, tiden er kommet til nye mål og til dristige beslutninger.
Jeg tror, at nordiske regeringer og deres ting bør træffe en principbeslutning om at etablere en egentlig nordisk militærunion:
med andre ord et fælles flyvevåben, en fælles flåde, en fælles hær, et fælles cyberforsvar, et fælles forsvar under ledelse af en nordisk generalstab, der hvert år i deres midte udpeger en øverstbefalende for hele Norden.
Ved krigsudbrud vil denne leder være øverstbefalende for samtlige nordiske værn.
Når indkøbene af femtegenerationsflyene F-35 er afsluttet i Danmark, Norge og Finland, vil et sådant flyvevåben sammen med det svenske flyvevåbens fjerdegenerationskampfly Gripen udgøre en formidabel slagstyrke, der vil afholde Putin og hans slyngler fra at angribe os.
En nordisk militærunion vil gøre os i stand til at skabe en flåde, der dominerer havene omkring Arktis, Atlanterhavet, Nordsøen, Kattegat, Østersøen og Den Botniske Bugt.
Med norske og svenske ubåde, danske, norske og svenske patruljebåde og fregatter kan vi holde russerne fuldstændig i skak.
Under ledelse af Danmark kan vi levere fremtidens flådefartøjer til gavn for hele Norden.
Vi kan på sigt ikke udelukkende hvile på leverancer fra USA og vore NATO-allierede i syd.
Vi bliver nødt til selv at kunne.
Denne nordiske militærunion skal selvfølgelig fortsat være en del af NATO.
Målet må være at styrke NATO, så etableringen af denne militære union bør selvfølgelig ske i tæt samarbejde med NATO og under skyldig hensyntagen til NATO-målene.
Afslutningsvis skal der fra Dansk Folkeparti lyde en opfordring til, at vi styrker Danmarks forsvar bredt, så det opnår den folkelige forankring, forsvaret tidligere havde.
Vi ønsker at styrke forsvaret, reserven, hjemmeværnet og Beredskabsstyrelsen.
Vi i vores, min generation har i mange år troet, at freden er letkøbt.
I dag ved vi, at freden er dyrekøbt, men vi ved også, at freden er dyrebar.
Den er så dyrebar, at vi ikke har råd til ikke at opruste.
Jeg ser frem til den videre drøftelse både i offentligheden og særlig i forligskredsen med mine kære og estimerede kolleger for Danmark.
Tak for ordet.